คลังโอนเงิน500ล้านให้ออมสินจ่ายน้ำท่วม
คลังโอนเงิน 500 ล้านบาท ให้ออมสินจ่ายน้ำท่วม ครอบครัวละ 5,000 บาท
5 พ.ย. 2553

คลังโอนเงิน 500 ล้านบาท ให้ออมสินจ่ายน้ำท่วม ครอบครัวละ 5,000 บาท
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า กรมบัญชีกลางได้โอนเงิน จำนวน 500 ล้านบาท ให้ธนาคารออมสิน สำหรับจ่ายให้แก่ผู้ประสบภัยน้ำท่วมที่ทางกระทรวงมหาดไทยได้ยืนยันรายชื่อแล้ว ครัวเรือนละ 5,000 บาท จากที่คณะรัฐมนตรีได้อนุมัติงบกลาง รายการสำรองจ่ายเพื่อใช้ในกรณีฉุกเฉินหรือจำเป็น จำนวนกว่า 3,000 ล้านบาท เพื่อใช้จ่ายชดเชยในกรณีดังกล่าว โดยกรมบัญชีกลางจะทยอยโอนก้อนต่อไปเมื่อทางธนาคารออมสินทำเรื่องขอเข้ามา
"ทางธนาคารออมสินเขาต้องรอให้กระทรวงมหาดไทยตรวจสอบและยืนยันรายชื่อมาก่อน ซึ่ง ครม. อนุมัติเงินช่วยเหลือส่วนนี้ไว้ประมาณ 3,000 ล้านบาท เป็นงบกลาง โดยกรมบัญชีกลางจะทยอยโอน ให้ธนาคารออมสินต่อไป ซึ่งล่าสุด ธนาคารออมสินได้จ่ายเงินไปใน 2 อำเภอ คือ อ.เมือง และ อ.ปักธงชัย จ.นครราชสีมา" นายรังสรรค์ กล่าว
นายรังสรรค์ กล่าวอีกว่า ปัจจุบันจังหวัดที่ประสบอุทกภัย ซึ่งสามารถใช้จ่ายเงินทดรองจ่ายในกรณีเร่งด่วนได้ในวงเงิน 100 ล้านบาท เพิ่มจากเดิมที่ผู้ว่าราชการจังหวัดใช้ได้ 50 ล้านบาทนั้น ส่วนใหญ่ยังเบิกจ่ายกันไม่ถึง 50 ล้านบาท มีเพียงจังหวัดนนทบุรีที่ใช้ใกล้เต็มวงเงินแล้ว อย่างไรก็ดี ได้สั่งการให้เจ้าหน้าที่กรมบัญชีกลางมอนิเตอร์ผ่านระบบ GFMIS ตลอด เพื่อดูว่าการใช้วงเงินใกล้เต็มหรือยัง หากใกล้เต็มแล้วก็จะอนุมัติขยายวงเงินเพิ่มให้ ทั้งนี้ อธิบดีกรมบัญชีกลางมีอำนาจอนุมัติถึง 200 ล้านบาท
นอกจากนี้ มาตรการความช่วยเหลือต่างๆ ที่ออกไปก่อนหน้านี้ จะครอบคลุมถึงพื้นที่ภาคใต้ที่กำลังประสบอุทกภัยอยู่ในขณะนี้ด้วย
นายพิชิต อัคราทิตย์ ประธานกรรมการบรรษัทประกันสินเชื่ออุตสาหกรรมขนาดย่อม (บสย.) กล่าวว่า ผลสำรวจเบื้องต้นพบว่า มีลูกค้า บสย. ที่ประสบอุทกภัยประมาณ 1,400 ราย คิดเป็นยอดวงเงินค้ำประกันประมาณ 1.2 หมื่นล้านบาท ซึ่งที่ผ่านมา บสย. ได้ออกมาตรการช่วยเหลือ โดยจะพักชำระค่าธรรมเนียมการค้ำประกันให้แก่ผู้ค้าที่ประสบภัยเป็นเวลา 6 เดือน ซึ่งรวมพื้นที่ภาคใต้ด้วย ดังนั้นลูกค้าที่ถึงกำหนดชำระในช่วงระหว่าง วันที่ 1 ต.ค.2553 ถึง 30 ก.ย.2554 จะได้รับสิทธิดังกล่าว 
นอกจากนี้ บสย. ยังได้ให้ความร่วมมือกับทางธนาคารทุกแห่งที่มีมาตรการพักชำระหนี้ให้แก่ลูกค้าสินเชื่อที่ค้ำประกันโดย บสย.ด้วย